**Broj: 01-076/24-4480**

**Podgorica, 18.12.2024. godine**

**POSEBNI KLUB POSLANIKA**

**Poslanica, g-đa Jevrosima Pejović**

**POSLANIČKO PITANJE**

Na koji način ćete spriječiti devastaciju Crne Gore koju omogućava Zakon o strateškim razvojnim investicijama i da li ste upoznati sa efektima sličnih zakona u Albaniji i Sjevernoj Makedoniji?

**ODGOVOR**

Uvažena poslanice Pejović,

Vlada Crne Gore ima jasan motiv da osigura uslove za bolji i kvalitetniji život građana, sa punim fokusom na ekonomski rast. Mi možemo da gledamo život kroz ružičaste naočare, da se pravimo da smo savršeni i pričamo građanima da svi jedva čekaju da dođu i da ulažu u Crnu Goru, ali realnost je potpuno drugačija.

Crna Gora još nije potpuno spremna da dočeka i privuče **kredibilne** investitore, koji će otvoriti nova i dobro plaćena radna mjesta i time pojačati ekonomsku aktivnost u zemlji. Mi moramo da im osiguramo pravi biznis ambijent, a uspjesi postignuti u prethodnom periodu najbolja su preporuka.

Znate što je prvi preduslov za dolazak investitora? Vladavina prava! I mi smo uspjeli da dostignemo određeni nivo u toj oblasti, što je potvrđeno od Evropske komisije i zemalja članica Evropske unije. Još mnogo posla je pred nama kako bi dostigli željeni nivo, iskorijenili korupciju i u to uvjerili investitore, što je **ključ**.

Uz to, poštovana poslanice, investitori očekuju efikasnu administraciju, koja će na vrijeme odgovarati na njihove dopise, zahtjeve, upite. Da ulaganja nijesu na čekanju zbog trome administracije i to je jedan od fokusa Zakona o kom govorimo. **Efikasnost**, a ne nikako, brzina da bi se nekom omogućilo da devastira Crnu Goru, kako se implicira u pitanju!

Navedeno je posebno važno u dijelu broja procedura, troškova i vremena od postupka samog predlaganja investicionog projekta do faze uspješne realizacije. Naime, od izuzetne važnosti je smanjiti vrijeme i ubrzati procedure u administrativnim postupanjima pred državnim organima, neophodnim za realizaciju strateške investicije. Navedenim se teži napraviti novi pristup strateškim investitorima u Crnoj Gori i njihovim idejama.

Uz to, napominjem nacrt zakona ne kreira **izuzeće od primjene drugih proceduralih zakona**, takođe je u **potpunosti utemeljen** na praksi zemalja članica Evropske unije. Poštovanje propisa koji se odnose na javne nabavke, državnu imovinu, izgradnju objekata i uređenje prostora, kao i zaštitu životne sredine, a u tom smislu i svih međunarodnih standarda u ovim oblastima, bio je imperativ u izradi ovog akta.

Takođe, ovim propisom akcenat je stavljen na zaštitu konkurencije, transparentnost, kao i jednak tretman privrednih subjekata, koji očekuju i znatno brže odlučivanje u mogućim sporovima.

Zato su ciljevi Nacrta zakona o strateškim investicijama pozitivni i ogledaju se u obezbjeđivanju reforme, kao i bolje primjene zakonodavstva u ovoj oblasti. Strateškim pristupom želi se poslati poruka o naporima Vlade da Crna Gora postane interesantna investiciona opcija za strateške projektne ideje, kao i da ovim novim pravnim institutom gradimo bolji investicioni okvir u Crnoj Gori.

Investitori, takođe očekuju predvidiv i stimulativan poreski sistem. Ekonomski programi Evropa Sad 1 i Evropa Sad 2 su temelji kreiranja konkurentnog poreskog ambijenta, a kroz dodatne poreske reforme težimo stvaranju predvidivog sistema.

Da zaključim, izuzetno cijenimo susjede i šta oni rade za unaprjeđenje kvaliteta svojih građana, ali su nam uzor zemlje koje imaju bolji standard od našeg, pa smo pratili u prvom redu kako su ovu oblast riješile Grčka i Hrvatska.

U tom smislu naglašavam da je akt koji je trenutno u fazi javne rasprave, predstavlja najbolju praksu zemalja članica EU, baziran na drugačijim osnovama u odnosu na zemlje regiona koje navodite, a koje konceptualno imaju potpuno drugačije pravne modele za ovaj tip investicija.

Naš cilj je da izgradimo Crnu Goru po mjeri građana, nikako da je na bilo koji način devastiramo, zato Vas pozivam da se sa svim dobronamjernim sugestijama, lično uključite u javnu raspravu, a ne samo preko svojih savjetnika.

S poštovanjem,

 **PREDSJEDNIK**

 **mr Milojko Spajić**